Minstens 42 skote op polisiekonstabels gevuur(Foto: SA Polisie) Twee polisiebeamptes van die Wierdabrug-polisie in Centurion, Gauteng is Dinsdag beseer toe minstens 42 skote op hulle gevuur is. ŉ Woordvoerder van die polisie het gesê die voorval het die oggend omstreeks 00:10 plaasgevind. “Konstabels TJ Monakisi en L Ntlebi was aan diens en het in hul amptelike voertuig gery. Hulle het in ŉ noordelike rigting in die Ou Johannesburgpad verby die Swartkop-lugmagbasis gery toe hulle ŉ verdagte Ford Ranger-bakkie opgemerk het.” Die bestuurder van die Ford Ranger-bakkie het reeds twee verkeersligte verontagsaam toe die polisiebeamptes die voertuig agternagesit het. “Nog twee Ford Ranger-voertuie het skielik opgedaag en die insittendes het op die beamptes losgebrand. Monakisi en Ntlebi het ongeveer ŉ kilometer verder gery en langs ŉ winkelsentrum in Valhalla stilgehou waar die drie voertuie hulle agtervolg het.” Een van die beamptes is in die been getref en tweede in sy bors. Monakisi, die polisiebeampte wat bestuur het, het ook ŉ kopbesering opgedoen toe ŉ skoot rakelings verby hom afgevuur is. Die twee beamptes is in Unitas-hospitaal opgeneem. Ntlebi is in die hoësorgeenheid opgeneem. “Altesaam 42 doppies van 9 mm-pistole en vermoedelik AK47-patrone is op die toneel gevind. Die amptelike polisievoertuig het 27 koeëlgate en die vensters is stukkend geskiet.” Die polisiebeamptes se vuurwapens is nie gesteel nie. Die ondersoek duur voort.